DEĊIŻJONI TAL-KUMMISSJONI
ta’ l-14 ta’ Frar 2008
li tistabbilixxi lista ta’ gruppi approvati għall-ġbir ta’ embrijuni f’pajjiżi terzi għall-esportazzjoni ta’ embrijuni ta’ bovini lejn il-Komunità
(notifikata taħt id-dokument numru C(2008) 517)
(Test b’relevanza għaż-ŻEE)
(2008/155/KE)
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat id-Direttiva tal-Kunsill 89/556/KEE tal-25 ta’ Settembru 1989 dwar kundizzjonijiet ta’ saħħa ta’ l-annimali li jirregolaw il-kummerċ intra-Komunitarju fi u l-importazzjoni minn pajjiżi terzi ta’ embrijuni ta’ annimali domestiċi ta’ l-ispeċi tal-bovini (1), u b’mod partikolari l-Artikolu 8(1)tagħha,
Billi:
(1)
Id-Direttiva 89/556/KEE tfassal il-kundizzjonijiet ta’ saħħa ta’ l-annimali li jirregolaw il-kummerċ intra-Komunitarju fi u l-importazzjoni minn pajjiżi terzi ta’ embrijuni friski u ffriżati ta’ annimali domestiċi ta’ l-ispeċi tal-bovini.
(2)
Id-Deċiżjoni tal-Kummissjoni 92/452/KEE tat-30 ta’ Lulju 1992 li tistabbilixxi listi ta’ gruppi approvati għall-ġbir ta’ embrijuni f’pajjiżi terzi għall-esportazzjoni ta’ embrijuni ta’ bovini lejn il-Komunità (2) tipprevedi li l-Istati Membri għandhom biss jimpurtaw embrijuni minn pajjiżi terzi jekk dawn ikunu nġabru, ġew ipproċessati u maħżuna minn gruppi approvati għall-ġbir ta’ l-embrijuni inklużi fil-listi ta’ l-Anness ta’ dik id-Deċiżjoni.
(3)
Id-Deċiżjoni tal-Kummissjoni 2006/168/KE ta’ l-4 ta’ Jannar 2006 li tistabbilixxi l-ħtiġijiet tas-saħħa ta’ l-annimali u taċ-ċertifikazzjoni veterinarja għall-importazzjoni fil-Komunità ta’ embrijuni bovini u li tirrevoka d-Deċiżjoni 2005/217/KE (3), tistipula li l-Istati Membri għandhom jawtorizzaw l-importazzjoni ta’ embrijuni ta’ annimali domestiċi ta’ l-ispeċi tal-bovini li jkunu nġabru jew ġew prodotti f’pajjiżi terzi mniżżla fl-Anness I ta’ dik id-Deċiżjoni minn gruppi approvati għall-ġbir u l-produzzjoni ta’ l-embrijuni mniżżla fl-Anness għad-Deċiżjoni 92/452/KEE.
(4)
New Zealand talbet li jiġi mħassar wieħed mill-gruppi għall-ġbir ta’ l-embrijuni mil-lista fl-Anness tad-Deċiżjoni 92/452/KEE, fir-rigward ta’ l-entrati għal dak il-pajjiż terz.
(5)
L-Arġentina, l-Awstralja, il-Kanada, l-Iżvizzera u l-Istati Uniti wkoll talbu li jsiru bosta emendi lill-entrati għal dawk il-pajjiżi terzi fil-lista fl-Anness tad-Deċiżjoni 92/452/KEE fir-rigward ta’ ċerti gruppi għall-ġbir u l-produzzjoni ta’ l-embrijuni. Dawn ipprovdew ukoll garanziji fir-rigward ta’ konformità mar-regoli xierqa mfassla fid-Direttiva 89/556/KEE biex il-gruppi jiżdiedu f’dik il-lista. Il-gruppi għall-ġbir u l-produzzjoni ta’ l-embrijuni mniżżla fl-Anness ta’ din id-Direttiva jissodisfaw il-kundizzjonijiet marbuta mal-ġbir, l-ipproċessar, il-ħażna u t-trasport ta’ l-embrijuni mniżżla fid-Direttiva 89/556/KEE. Huma ġew approvati mill-awtoritajiet kompetenti ta’ dawk il-pajjiżi terzi kif inhu riferit f’dik id-Direttiva.
(6)
Għal skopijiet ta’ ċarezza fil-leġiżlazzjoni tal-Komunità, id-Deċiżjoni Nru 92/452/KEE għandha tiġi mħassra u mibdula b’din id-Deċiżjoni.
(7)
Il-miżuri previsti f’din id-Deċiżjoni huma skond l-opinjoni tal-Kumitat Permanenti dwar il-Katina Alimentari u s-Saħħa ta’ l-Annimali,
ADOTTAT DIN ID-DEĊIŻJONI:
Artikolu 1
L-Istati Membri għandhom biss jawtorizzaw l-importazzjoni ta’ embrijuni ta’ annimali domestiċi ta’ l-ispeċi tal-bovini minn pajjiżi terzi jekk dawn ikunu nġabru, ġew ipproċessati u maħżuna minn grupp għall-ġbir jew grupp għall-produzzjoni ta’ l-embrijuni inkluż fil-lista ta’ l-Anness ta’ din id-Deċiżjoni.
Artikolu 2
Id-Deċiżjoni 92/452/KEE hija rrevokata.
Artikolu 3
Din id-Deċiżjoni hija indirizzata lill-Istati Membri.
Magħmul fi Brussell, 14 ta’ Frar 2008.